Informacija apie 2013 m. kovo 27 d. posėdį
2013 m. kovo 27 d. įvyko Komisijos posėdis, kuriame buvo svarstyti šie klausimai:

1) Tomo Lapinsko, Mariaus Rastausko, Romualdo Mažylio, Tomo Niauronio, Dariaus Šilinsko, taip pat kitų pareiškėjų peticijos „Dėl Lietuvos Respublikos bausmių vykdymo kodekso 157 straipsnio 1 ir 2 dalies pakeitimo“ nagrinėjimas iš esmės.

2) Dėl Angelės Krugiškienės kreipimosi „Dėl įvaikinimą reglamentuojančių Lietuvos Respublikos civilinio proceso kodekso nuostatų pakeitimo“.

3) Dėl Kęstučio Vilkausko kreipimosi „Dėl Lietuvos Respublikos tabako kontrolės įstatymo 8 straipsnio 5 ir 6 dalių papildymo“.

4) Dėl Kęstučio Vilkausko kreipimosi „Dėl Lietuvos Respublikos baudžiamojo kodekso 250 straipsnio papildymo 8 dalimi“.
Pirmuoju klausimu buvo priimtas sprendimas atmesti Tomo Lapinsko, Romualdo Mažylio, Tomo Niauronio, Mariaus Rastausko, Dariaus Šilinsko, Mindaugo Urbonavičiaus ir Gintaro Korotkovo peticijoje „Dėl Lietuvos Respublikos bausmių vykdymo kodekso 157 straipsnio 1 ir 2 dalies pakeitimo“ pateiktą pasiūlymą „iš Bausmių vykdymo kodekso 157 straipsnio 1 dalies išbraukti žodžius „ir kitos reikšmingos aplinkybės“ arba šios frazės gale būtų paaiškinta konkrečiai, kokios tos kitos reikšmingos aplinkybės“.  
Toks sprendimas buvo priimtas dėl šių motyvų:

1) teisės aktai pakankamai detaliai nustato, kokius aspektus būtina vertinti, nagrinėjant lygtinio paleidimo iš pataisos įstaigų klausimą; 

2) vertinimas atliekamas remiantis mokslu pagrįstomis ir adaptuotomis metodikomis. Vertinimas aprašomas Socialinio tyrimo išvadoje, kuri pateikiama Lygtinio paleidimo iš pataisos įstaigos komisijai. Ši komisija, įvertinusi išvados turinį, priima motyvuotą sprendimą, ar nuteistasis gali būti lygtinai paleistas iš pataisos įstaigos. Komisijos sprendimas kartu su Socialinio tyrimo išvada teikiamas teismui, kuris priima nutartį dėl šio sprendimo patvirtinimo;

3) asmenims, pastebėjusiems subjektų, priimančių sprendimus dėl lygtinio paleidimo iš pataisos įstaigos, veiklos nukrypimus nuo teisinio reguliavimo, Lietuvos Respublikos bausmių vykdymo kodeksas (toliau – BVK) nustato galimybę tokius veiksmus apskųsti (BVK 164 straipsnio 6 dalis, BVK 183 straipsnis, Lietuvos Respublikos baudžiamojo proceso kodekso 360 straipsnio 7 dalis) atitinkamiems subjektams, galintiems priimti kitokį sprendimą, nei buvo priimtas anksčiau. 

Antruoju klausimu buvo nuspręsta, kad Angelės Krugiškienės prašymas-peticija „Dėl įvaikinimą reglamentuojančių Lietuvos Respublikos civilinio proceso kodekso nuostatų pakeitimo“ neatitinka Peticijų įstatymo nustatytų reikalavimų kreipimosi formai ir turiniui, todėl negali būti nagrinėjama šio įstatymo nustatyta tvarka 

Piliečiams laiduojamos peticijos teisės įgyvendinimo tvarką nustato Peticijų įstatymas, kuriame yra nustatyti visi svarbiausi peticijos teisės įgyvendinimo tvarkos elementai, būtent: dėl ko galima kreiptis su kreipimusi (peticija); kurioms viešosios valdžios institucijoms gali būti paduodamas kreipimasis (peticija); formalūs reikalavimai, kuriuos turi atitikti kreipimasis (peticija); kreipimosi (peticijos) padavimo tvarka; sprendimų dėl kreipimosi nepripažinimo peticija, atsisakymo priimti peticiją nagrinėti priėmimo ir jų apskundimo tvarka ir kt.
Kartu šis įstatymas nurodo, kad Peticijų įstatymas netaikomas, kai piliečiai įgyvendina Konstitucijoje įtvirtintą: įstatymų leidybos iniciatyvos teisę; referendumo paskelbimo iniciatyvos teisę; valstybės įstaigų ar pareigūnų darbo kritikos teisę. Šis įstatymas nereglamentuoja skundų, pareiškimų ir pasiūlymų nagrinėjimo tvarkos, kurią nustato kiti įstatymai ir teisės aktai.
Peticijų įstatyme taip pat yra nustatyta, kad „peticija – rašytinis arba elektroninis pareiškėjo kreipimasis į Seimą, Vyriausybę ar savivaldybės institucijas su reikalavimais ar siūlymais spręsti (...) klausimus, kai tam reikia priimti naują teisės aktą, pakeisti, papildyti ar pripažinti netekusiu galios galiojantį teisės aktą ir kai peticijų komisijos tokį kreipimąsi pripažįsta peticija“. 

Peticijų įstatymas taip pat nustato kreipimosi (peticijos) formą ir turinį: 4 straipsnyje yra nustatyta, kad pareiškėjas turi nurodyti savo vardą, pavardę, gyvenamąją vietą, asmens kodą; instituciją, kuriai paduodamas kreipimasis; kreipimosi padavimo priežastis ir tikslus; pareiškėjas turi aiškiai išdėstyti reikalavimą ar siūlymą, taip pat šį reikalavimą ar siūlymą pagrįsti;  kiekvienas kreipimasis turi būti pareiškėjo pasirašytas; kreipimasis, pateiktas elektroniniu būdu, privalo būti pasirašytas elektroniniu parašu; prie kreipimosi gali būti pridėti įvairūs dokumentai ar jų kopijos, siūlomo teisės akto  projektas ir kita medžiaga.

Būtina pažymėti, kad Peticijų įstatymas numato galimybę ištaisyti kreipimąsi tik tada, jei yra nenurodytas pareiškėjo vardas, pavardė ir jis nėra pasirašytas. Patikslinti ar papildyti kreipimąsi pareiškėjams teisė nesuteikta.  

Taigi kreipimąsi (peticiją) būtina parašyti ir pateikti taip, kaip nustato Peticijų įstatymas, tačiau pareiškėjos prašyme-peticijoje suformuluoti siūlymai yra neaiškūs ir nekonkretūs.

Pareiškėja prašo ir siūlo „1. Pakeisti, papildyti ar pratęsti CPK dėl įvaikių įregistravimo tvarkos, kada faktiški įtėviai įvaikinimo nėra įregistravę pagal tuo metu veikusius įstatymus. Ši nuostata buvo pratęsta iki 2003 m. Šiam terminui pasibaigus negalima kreiptis į teismą dėl įregistravimo fakto nustatymo. Tai liečia visus pokario laikų įvaikius, kurie neteko išlikusio nekilnojamojo turto, kuris dabar tebėra nusavintas. 2. Panaikinti įvaikių skirstymą į faktinius ir juridinius, nes tai yra įvaikių diskriminacija ir priimti įvaikių lygiateisiškumo principą, nes diskriminaciją egzistuoti negali“.

Neaišku, kas turima omenyje, prašant „pakeisti, papildyti ar pratęsti CPK dėl įvaikių įregistravimo tvarkos, kada faktiški įtėviai įvaikinimo nėra įregistravę pagal tuo metu veikusius įstatymus“, taip pat siūlant „panaikinti įvaikių skirstymą į faktinius ir juridinius“, todėl reikėtų aiškiau ir detaliau tai išdėstyti, konkretizuoti, paaiškinti, kas turima omenyje „pagal tuo metu veikusius įstatymus“, ką reiškia „pratęsti CPK“, ką reiškia „faktiški įtėviai“, nes yra tik įtėviai ir įvaikiai, jie neskirstomi į faktinius ar  juridinius.

Atsižvelgusi į tai, Komisija nusprendė informuoti pareiškėją, kad kreipimąsi būtina parašyti ir pateikti taip, kaip reikalauja Peticijų įstatymas, t. y. aiškiai suformuluoti siūlymus ir reikalavimus. 

Trečiuoju ir ketvirtuoju klausimu buvo priimti sprendimai pripažinti minėtus kreipimusi peticijomis ir priimti jas nagrinėti.
